ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 25ης Ιουλίου 1991 σχετικά με το καθεστώς συναλλαγών μεταξύ της Κοινότητας και των συνδεδεμένων υπερπόντιων χωρών και εδαφών, όσον αφορά τα προϊόντα που υπάγονται στην Ευρωπαϊκή Κοινότητα Άνθρακα και Χάλυβα (91/483/EKAX)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Εκτιμώντας:

ότι τα κράτη μέλη έχουν συνάψει μεταξύ τους τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα-

ότι το κεφάλαιο 1 τίτλος Ι τρίτο μέρος της απόφασης 91/482/ΕΟΚ του Συμβουλίου της 25ης Ιουλίου 1991 για τη σύνδεση των υπερπόντιων χωρών και εδαφών (ΥΧΕ) με την Ευρωπαϊκή Οικονομική Κοινότητα (1) δεν εφαρμόζεται για τα προϊόντα που υπάγονται στην Ευρωπαϊκή Κοινότητα Άνθρακα και Χάλυβα-

ότι, εντούτοις, ενδείκνυται να διατηρηθούν και να ενισχυθούν οι συναλλαγές των προϊόντων αυτών μεταξύ των κρατών μελών και των ΥΧΕ-

ότι η παρούσα απόφαση ουδόλως θίγει το ειδικό καθεστώς που έχει θεσπιστεί με την απόφαση 86/50/ΕΚΑΧ των αντιπροσώπων των κυβερνήσεων των κρατών μέλων, συνελθόντων στα πλαίσια του Συμβουλίου της 3ης Μαρτίου 1986 για τον καθορισμό του καθεστώτος που εφαρμόζεται στις συναλλαγές της Ισπανίας και της Πορτογαλίας με τις ΥΧΕ, για τα προϊόντα που υπάγονται στην συνθήκη ΕΚΑΧ (2)-

σε συμφωνία με την Επιτροπή,

ΑΠΟΦΑΣΙΖΟΥΝ:

Άρθρο 1

Οι δασμοί που ισχύουν εντός της Κοινότητας κατά την εισαγωγή προϊόντων τα οποία υπάγονται στην Ευρωπαϊκή Κοινότητα Άνθρακα και Χάλυβα και κατάγονται από τις ΥΧΕ που απαριθμούνται στο παράρτημα Ι της απόφασης

91/482/ΕΟΚ καθώς και οι φορολογικές επιβαρύνσεις ισοδυνάμου αποτελέσματος προς τους δασμούς αυτούς ή η είσπραξη αυτών των δασμών και φορολογικών επιβαρύνσεων, αναστέλλονται, χωρίς να είναι δυνατόν να παρέχεται ως προς τα προϊόντα αυτά ευνοϊκότερη μεταχείριση από εκείνη που παρέχουν τα κράτη μέλη μεταξύ τους.

Άρθρο 2

Τα αναφερόμενα στο άρθρο 1 προϊόντα, καταγωγής των κρατών μελών, εισάγονται στις ΥΧΕ, υπό προϋποθέσεις ανάλογες με εκείνες που προβλέπονται στο κεφάλαιο 1 τίτλος Ι τρίτο μέρος της απόφασης 91/482/ΕΟΚ.

Άρθρο 3

Μεταξύ των ενδιαφερομένων κρατών μελών, διεξάγονται διαβουλεύσεις, σε περίπτωση που, κατά τη γνώμη ενός από αυτά, η εφαρμογή των ανωτέρω διατάξεων τα καθιστά αναγκαίο.

Άρθρο 4

Οι διατάξεις που καθορίζουν τους κανόνες καταγωγής για την εφαρμογή της απόφασης 91/482/ΕΟΚ εφαρμόζονται επίσης και για την παρούσα απόφαση.

Άρθρο 5

Τα κράτη μέλη αποφασίζουν με κοινή συμφωνία τα ενδεχόμενα μέτρα διασφάλισης, τα οποία προτείνουν ένα ή περισσότερα κράτη μέλη ή η Επιτροπή.

Άρθρο 6

Η παρούσα απόφαση δεν θίγει τις εξουσίες και αρμοδιότητες που απορρέουν από τις διατάξεις της συνθήκης για την ίδρυση της Ευρωπαϊκής Κοινότητας Άνθρακα και Χάλυβα.

Άρθρο 7

Η παρούσα απόφαση εφαρμόζεται μέχρι τις 29 Φεβρουαρίου 2000.

Άρθρο 8

Τα κράτη μέλη λαμβάνουν κάθε αναγκαίο μέτρο για την εκτέλεση της παρούσας απόφασης.

Άρθρο 9

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων συγχρόνως με την απόφαση 91/482/ΕΟΚ.

Αρχίζει να ισχύει συγχρόνως με την αποόφαση 91/482/ΕΟΚ.

Βρυξέλλες, 25 Ιουλίου 1991.

Ο Πρόεδρος

P. DANKERT

(1) Βλέπε σελίδα 1 της παρούσας Επίσημης Εφημερίδας.

(2) ΕΕ αριθ. L 63 της 5. 3. 1986, σ. 189.